Kažimír, Peter, podpredseda vlády a minister financií SR (2012-06-19):
Ja už som reagoval. Samozrejme, to gro som povedal pri pani Žitňanskej. A jej príspevok považujem za konštruktívny. K tomu, čo tu zaznelo ale následne. Musí to byť selektívne. Kolegovia, nemá význam vám podávať ruku, vy sa správate ako jedny arogantné pijavice, ktoré proste zneužijú každú tému. A, pán poslanec Chren, ja som neodchádzal z politickej funkcie štátneho tajomníka s tým, že som sa musel verejne vyhovárať na to, že mám chorobu, zo zdravotných dôvodov som neodstupoval. Vy ste odstupovali zo zdravotných dôvodov. Pozrite si záznam, ktorý ste si uviedli. Takže vy, pán poslanec, ste pre mňa jeden zväzák, celoživotný zväzák. Neviem, kde ste vy boli vôbec niekedy zamestnaný, či ste zamestnávali ľudí, či ste niečo vytvorili umom alebo hlavou. Robili ste analytika, robili ste u Hayekovcov, boli ste štátnym tajomníkom. Ste politruk pre mňa obyčajný, ktorý vie sa tu postaviť a röntgenovať očami a byť dôležitý. Ja vám hovorím, že ak máte dobrý úmysel, môžete k hocičomu niečo povedať. Môžete dať pozmeňujúci návrh. Ja vám garantujem, že za akčným plánom ktorý má päťdesiat bodov, a tu obsahuje tento návrh zákona nejakých prvých päť-šesť opatrení, stoja ľudia, ktorí roky pracovali v Policajnom zbore, ktorí pracovali a pracujú na Generálnej prokuratúre, ktorí pracujú na finančnej správe, daňovej správe, colnej správe a na ministerstve spravodlivosti. Absolútna väčšina ľudí tu pracovala s vašou vládou, s našou vládou, predchádzajúcou, touto. To znamená, sú to profici. Ak tu sa arogantne navážate do tých alebo oných opatrení, ktoré nemusia byť dokonalé, lebo nikto nie je dokonalý, ani vy, ani ja, tak dajte rozum na stôl a príďte s nejakými návrhmi, aj keď sa obávam, že z hľadiska politickej kultúry, skúseností a podobných záležitostí sa viac môžem ja spoľahnúť na návrhy ľudí, ktorých som spomínal predtým, a nie na vaše uštipačné poznámky a také a onaké zmeny. Vy bojujete, vy sa všetci hlásite k tým bojom voči daňovým únikom, ale slovami, ústami to nestačí dnes, pretože, veď si uvedomte, v každom menšom regióne žijú ľudia, ktorí sa volajú DPH-čkari, oni sú známi, oni sú v spoločnosti dokonca rešpektovaní, sú medzi nami, žijú a nič sa im nedeje. A to vám nevadí, že to deformuje podnikateľské prostredie, že to je tá najväčšia deformácia, že sú ľudia, sú podnikatelia kvázi, ktorí neplatia dane, odvody, ešte majú aj spoločenskú úctu v rámci regiónov, lebo majú peniaze a vedia zamestnávať ľudí? Vám nevadí tá deformácia prostredia? Takže je mi to jasné, že nevieme vám dodať za šesťdesiat dní, ako som vám tu spomínal, žiadnu atómovú elektráreň. Je to kombinácia opatrení, ktoré boli na stole v apríli 2010, boli u Mikloša na stole, bavili ste sa o nich. Žitňanská tu proste priznala, že sú to staré známe veci. Dobre, môžeme o nich hovoriť. Priznávam, časť tých opatrení znižuje komfort, ale to tak je. Keď chcete s tými vecami zásadne pohnúť, musíte znížiť ten komfort. A ja verím, že ľudia tomu porozumejú. A my sa budeme uchádzať o to, aby tomu porozumeli, aby sa viac vybralo od tých, ktorí dneska neplatia dane, a aby sme mohli uvoľniť všetky tie ostatné odvody, dane, povinnosti, na ktoré vy teraz narážate. Ale musíme to proste urobiť. A ak sa sťažujete, tak vy otravujete tie studne. Príďte s konkrétnym návrhom, ako to urobiť inak. Viem si predstaviť naozaj v ďalších čítaniach zmeny, povedzme, v tej oblasti Obchodného zákonníka alebo toho, čo vám vadí. Ale treba prísť s konkrétnym návrhom. Ale opakujem, nemôže to byť zase len hra so slovami a s tým, že výsledok bude proste nejaká vytitrovaná novela zákona, ktorá nakoniec nič neurobí v tejto oblasti, aj keď kľúčové, a to potvrdzujem, nie je legislatívna oblasť. Kľúčové sú systémové zmeny v inštitúciách, ako je finančná správa, ako je polícia, prokuratúra a spolupráca týchto zložiek. Ďakujem. (Potlesk.)